Diari Oficial de la Generalitat Valenciana


Sumari del DOGV 3378, del 23-11-1998 (1998/8847)

RESOLUCIÓ de 22 de setembre de 1998, de la Direcció General de Treball, per la qual es disposa el registre i la publicació del Conveni Col·lectiu de l'Empresa Centro Mediterránea de Bebidas Carbónicas Pepsico, T.CEI.Z.C., per a 1998/1999.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3378

Data del DOGV
:   23-11-1998

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1998/8847


Data del document
:   22-09-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

RESOLUCIÓ de 22 de setembre de 1998, de la Direcció General de Treball, per la qual es disposa el registre i la publicació del Conveni Col·lectiu de l'Empresa Centro Mediterránea de Bebidas Carbónicas Pepsico, F.FWX.B.B., per a 1998/1999. [1998/S8847]
  
Vist el text articulat del Conveni Col·lectiu de l'Empresa Centre Mediterránea de Bebidas Carbónicas Pepsico, subscrit el dia 20 d'agost de 1998, pels representants de l'empresa i pel Comité d'Empresa en representació dels treballadors, presentat davant d'esta Direcció General de Treball el dia 14 de setembre de 1998, i de conformitat amb allò que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i depòsit de convenis col·lectius de treball, esta Direcció General de Treball, d'acord amb les competències que té transferides segons el Reial Decret 4.105/1982, de 29 de desembre, resol
  
Primero
  
Ordenar-ne la inscripció en el Registre de Convenis Col·lectius de Treball d'esta Direcció General, amb notificació a la Comissió Negociadora, i depòsit del text original del conveni.
  
Segundo
  
Disposar-ne la publicació en el Diari Oficial de la Generalitat Valenciana.
  
València, 22 de setembre 1998.- El director general de Treball: Román Ceballos Sancho.
  
Conveni d'empresa
  
Centro Mediterránea de Bebidas
  
Carbónicas Pepsico, S.Com.P.A.
  
Paterna, 20 d'agost de 1998, es reunixen, d'una part el senyor Andrés Scotto di Tella, el senyor Antonio Agulló Linares, el senyor Francisco Faus Ruiz, el senyor Heliodoro Morillas Arribas, el senyor Julio Zanón Pérez, el senyor Manuel García Martínez, el senyor Faustino González Vilas i el senyor Inocente Gomariz García, com a components de la Comissió Deliberadora per la part social dels treballadors, assistits pel senyor José Gimeno Beneyto com a assessor de UGT; i d'una altra part la senyora M.ª Dolores Sarrión Martínez, el senyor Vicente Álvarez Piera i el senyor Carlos Penalva Ruiz, en representació de Centro Mediterránea de Bebidas Carbónicas Pepsico, S.Com.p.A.
  
Ambdues parts, en la representació que ostenten, mútuament es reconeixen, i després de les corresponents deliberacions, acorden establir el conveni d'empresa que s'adjunta.
  
S'acorda delegar la firma del present text articulat en els senyors Faustino González Vilas, Heliodoro Morillas Arribas, Antonio Agulló Linares i Carlos Penalva Ruiz.
  
Capítol I
  
Disposicions generals
  
Article 1. Àmbit funcional i territorial
  
El present conveni serà d'aplicació a l'empresa Centro Mediterránea de Bebidas Carbónicas Pepsico, S.Com.p.A.,als seus centres de treball de les províncies d'Alacant i València.
  
Article 2. Àmbit personal
  
Queden compresos dins de l'àmbit d'aplicació del conveni tots els treballadors que presten els seus servicis als centres de treball d'Alacant, València i Gandia, les categories dels quals estan reflectides en la taula del present conveni. Podran excloure's de la taula aquells treballadors els grups de tarifa dels quals estiguen compresos entre l'1 i el 3.
  
Article 3. Àmbit temporal, vigència i duració
  
El conveni entrarà en vigor el dia 1 de gener de 1998, i estendrà els seus efectes fins al 31 de desembre de 1999.
  
Quedarà prorrogat tàcitament per períodes anuals successius, si amb almenys un mes d'antelació respecte del seu venciment inicial o prorrogat, no l'haguera denunciat alguna de les parts contractants. Finalitzat el termini de vigència, seguiran regint les mateixes condicions ací convingudes fins a l'aplicació d'un nou conveni d'empresa.
  
Article 4. Prelació de normes
  
Les normes del present conveni regularan les relacions entre l'empresa i el seu personal amb caràcter preferent i excloent de qualsevol altre conveni d'àmbit local, provincial o nacional que poguera elaborar-se i que afectara esta empresa.
  
Amb caràcter supletori i en allò no previst en aquest conveni, s'aplicaran les disposicions de l'Acord Marc per a les Indústries de Begudes Refrescants de 24 de juny de 1996, que s'adjunta com a annex 5, i la resta de disposicions legals vigents.
  
Article 5. Absorció i compensació
  
Les condicions retributives o de qualsevol altra naturalesa que es puguen establir en el futur per qualsevol tipus de conveni o disposició legal, només tindran eficàcia i s'aplicaran quan considerades en el seu conjunt i en còmput anual superen les condicions del present conveni, també valorat en el seu conjunt i en còmput anual.
  
En cas contrari, seran absorbides i compensades per estes últimes, subsistint el conveni en els propis termes i sense cap modificació dels conceptes, les condicions i les retribucions.
  
Capítol II
  
Article 6. Generalitats
  
Segons allò que s'ha disposat en la normativa legal, la facultat i responsabilitat de l'organització tècnica i pràctica del treball correspon exclusivament a la Direcció de l'empresa. El Comité d'Empresa tindrà la funció d'assessorament, orientació i proposta pel que fa a l'organització i racionalització del treball, segons la normativa vigent.
  
Article 7. Jornada i horari de treball
  
Per al personal que treballa a temps, la jornada per a l'any 1998 es fixa en 1.792 hores en còmput anual i d'acord amb el següent calendari laboral:
  
1. Personal d'administració. El personal d'administració treballarà 40 hores setmanals a raó de 8 hores diàries, de dilluns a dijous, en jornada partida, amb el següent horari:
  
- De 8 a 13 i de 15 a 18 hores.
  
- Tots els divendres, la jornada serà continuada i l'horari serà de 7 a 15 hores.
  
- Durant els mesos de juliol i agost, la jornada serà continuada i l'horari serà de 7 a 15 hores.
  
- Quan la jornada siga continuada s'establirà un torn, en jornada partida, i l'horari serà de 8 a 13 hores i de 16 a 19 hores. Este torn serà rotatiu.
  
2. Personal comercial. El personal comercial i de distribució realitzarà el seu treball de dilluns a divendres, durant tot l'any. Es fixen com a dies de treball 224 dies laborables per a 1998.
  
Si per necessitats del servici treballaren algun dia fora del calendari, es pagarà com a festiu, i la seua quantia es reflecteix en l'annex 4.
  
Per al personal comercial i de distribució que realitza el seu treball a tasca, l'empresa fixarà la quantitat de tasca per cada empleat, atenent les característiques i circumstàncies del treball que s'ha d'executar, especificant, entre altres punts, el nombre de visites a clients.
  
Si la tasca assignada al treballador, calculada en còmput mensual, és considerada per aquest excessiva, podrà manifestar-ne la disconformitat al seu cap immediat.
  
Contra la decisió d'aquest podrà recórrer a l'empresa per ell mateix o a través dels representants sindicals. La Direcció de l'empresa, dins del termini de 10 dies, després de conéixer la reclamació plantejada i fetes les indagacions corresponents, emetrà resolució havent oït el Comité.
  
Contra la decisió de l'empresa, el treballador afectat podrà recórrer davant de l'organisme laboral competent per ell mateix o per mitjà del Comité d'Empresa o dels delegats de personal i amb l'informe preceptiu d'estos, sense perjudici de continuar observant les instruccions rebudes fins que es decidisca definitivament el que siga procedent.
  
La remuneració de la tasca estarà composta de dues parts: una es correspondrà amb la remuneració establida en el present conveni per a la seua categoria professional; l'altra, amb la denominació de comissions, servirà per a retribuir la forma en què es desenrotlla la tasca i els desfasaments de temps en còmput anual que pogueren resultar en la realització normal de la tasca assignada.
  
Les setmanes amb dies festius es posaran d'acord el venedor amb el seu superior immediat sobre els clients que visitarà, i la tasca diària no podrà ultrapassar la que regularment realitza. En cas de desacord intervindran com a mediadors un representant del Comité d'Empresa i un altre de la direcció de l'empresa.
  
Quan el personal comercial i de distribució es trobe gaudint el període de vacances anuals, se li pagarà el 100% de les comissions a raó de la mitjana de les comissions dels dotze mesos anteriors, més el seu salari (sou, antiguitat, plus d'empresa i prima).
  
3. Personal del magatzem comercial. Es regirà pel mateix calendari laboral que el personal comercial. Treballarà durant tot l'any en tres torns rotatius i l'horari serà: de 6 a 14, de 14 a 22 i de 22 a 6 hores, amb 15 minuts de descans.
  
La jornada es fixa en 1.792 hores per a l'any 1998. Treballaran de dilluns a divendres.
  
Si per necessitats de servici treballaren algun dia fora del calendari, es pagarà com a festiu, i la seua quantia es reflecteix en l'annex 4.
  
4. Retirada del permís de conduir. En el cas que a un empleat al servici de l'empresa, utilitzant un vehicle d'esta, li siga retirat temporalment el permís de conduir per un període màxim de sis mesos, com a conseqüència d'infracció administrativa, llevat dels casos d'embriaguesa i drogoaddicció, l'empresa el destinarà, durant el període que tinga retirat el permís, a uns altres treballs que no exigisquen la utilització del dit permís, i li respectarà la categoria professional durant els sis mesos de suspensió, percebent només durant els tres primers mesos els seus ingressos íntegres, tant els fixos com els variables, i durant els tres mesos restants, només les seues retribucions fixes.
  
Article 8. Treballs de categoria superior
  
A petició de l'empresa, el treballador haurà de realitzar els treballs de categoria superior a la seua, en els següents casos:
  
A) Per absències temporals dels seus productors, originades per accident, malaltia, servici militar, llicències, excedències, vacances, sancions i situacions semblants.
  
B) Com a conseqüència del desdoblament de llocs de treball durant els mesos de major activitat de l'empresa. En aquest últim cas els treballs no tindran una duració superior a sis mesos dins de cada anualitat. Si superara el dit període de temps ocupant el citat lloc de categoria superior un mateix o distints productors, s'entendrà que hi ha vacant en la plantilla i la direcció de l'empresa convocarà les oportunes proves per a cobrir-la.
  
El personal afectat tindrà dret a la retribució corresponent als treballs que realment realitze, i percebrà en aquest cas la dita retribució des del primer dia.
  
Article 9. Treballs de categoria inferior
  
Per necessitats transitòries o imprevistes, o per inexistències de llocs de treball, l'empresa podrà destinar un treballador a realitzar funcions corresponents a una categoria inferior, durant el temps estricte que duren les indicades circumstàncies, i conservant sempre el salari i la resta d'emoluments corresponents a la seua categoria.
  
Això es realitzarà de forma rotatòria entre els possibles treballadors afectats, sempre que no hi haguera conformitat per a portar-los a cap per part de qualsevol dels dits productores, i comunicant-ho als representants legals dels treballadors.
  
Capítol III
  
Classificació del personal
  
Article 10. Categories professionals
  
Les categories professionals consignades i enumerades, i també els departaments especificats són merament enunciatius i no suposen l'obligació de tindre l'existència total dels departaments mencionats ni de cobrir totes les places que s'hi indiquen, si la necessitat i el volum de l'empresa no ho exigeix.
  
Els treballadors afectats estaran classificats en un dels cinc grups professionals següents:
  
Grup A) Personal tècnic.
  
Grup B) Personal administratiu.
  
Grup C) Personal comercial o de distribució.
  
Grup D) Personal de servicis.
  
Grup E) Personal subaltern.
  
Grup A. Personal tècnic
  
És el que realitza treballs que exigisquen un adequat títol, competència o pràctica, i exerceix funcions de tipus facultatiu, tècnic o de direcció especialitzada. Queden compresos dins d'aquest grup:
  
1r. Tècnics titulats:
  
a) De grau superior.
  
b) De grau mitjà.
  
2n. Tècnics no titulats:
  
a) Encarregat general o cap de departament.
  
b) Encarregat de secció.
  
c) Encarregat de grup.
  
1r. Tècnics titulats:
  
a) De grau superior. Són aquells que estant en possessió d'un títol superior universitari (llicenciatura) o d'escola tècnica superior es troben units a l'empresa en virtut de relació laboral concertada en raó del títol que té, per a exercir una funció específica per a la qual el mateix títol els habilita i sempre que exercisquen la seua comesa d'una manera normal i regular.
  
b) De grau mitjà. Amb anàlogues circumstàncies a les especificades en el paràgraf anterior, queden compresos en aquest apartat els enginyers tècnics i arquitectes tècnics, i també els ajudants tècnics sanitaris, els graduats socials i els diplomats universitaris en general.
  
2n. Tècnics no titulats:
  
a) Encarregat general o cap de departament. És aquell que, a les ordres immediates de la Direcció, coordina i controla diverses seccions, desenrotlla els corresponents plans, programes i activitats, ordena l'execució dels oportuns treballs al personal a les seus ordres, té al seu càrrec la preparació i disciplina del personal. Respondran davant de l'empresa de la seua gestió.
  
b) Encarregat de secció. És aquell que exercix les mateixes funcions que l'encarregat general o cap de departament, però limitada a una secció determinada del departament.
  
c) Encarregat de grup. És el que realitza les funcions de l'encarregat de secció, limitat a un grup de persones dins de la secció, s'ocupa d'aplicar les normes de treball per a aconseguir els objectius assenyalats en els plans generals de l'empresa, vetla pel compliment dels dits plans i informa en tot moment els seus immediats superiors de tot el que siga d'interés en el desenrotllament de les funcions dels seus subordinats. S'encarregarà de l'entrenament del personal del seu grup.
  
Grup B. Personal administratiu
  
Queden compresos en aquest grup els qui realitzen treballs de mecànica administrativa, comptables, informàtics i altres tasques anàlogues:
  
a) Cap d'administració. És aquell que, a les ordres immediates de la Direcció, coordina i controla diverses seccions administratives (facturació, caixa, crèdits, comptabilitat de clients i proveïdors, etc.), desenrotlla els plans, programes i activitats, ordena l'execució dels treballs oportuns, té al seu càrrec la preparació i disciplina del personal.
  
Queda enquadrat dins d'esta categoria el cap d'equip de procés de dades o d'informàtica, entenent per tal el tècnic que té al seu càrrec la direcció i planificació de les distintes activitats que coincidixen en la instal·lació i posada en explotació d'ordinadors, i també la responsabilitat d'equips d'anàlisi i programació. Així mateix li correspon la resolució de problemes d'anàlisi i programació de les aplicacions normals de gestió, susceptibles de ser desenrotllades per ells mateixos o pel personal a les seues ordres.
  
b) Oficial de 1a. És l'empleat que amb iniciativa i responsabilitat de les funcions assignades (respondrà davant del cap d'administració de la seua gestió), té al seu càrrec, amb empleats o sense a les seus ordres, tots o alguns dels següents treballs:
  
- Caixer, entenent per tal el que, amb iniciativa i responsabilitat, té encomanats treballs de caixa que exigisquen especialització, estudi, preparació i condicions adequades.
  
- Formulació d'assentaments comptables.
  
- Redacció de documents que exigisquen càlcul i estudi.
  
- Traducció (parlada i escrita) d'informes en un idioma estranger.
  
Queda equiparat a la categoria d'oficial de 1a el responsable de les màquines bàsiques per al procés de dades (ordinadors personals, servidors, impressores, mòdem, transmissors de dades), qui té al seu càrrec la planificació dels treballs corresponents per part dels operadors d'informàtica, controlant l'adequat funcionament i obtenint el màxim rendiment de l'equip a les seues ordres, i també la creació dels fulls de càlcul i les instruccions necessàries per a la programació de les citades màquines bàsiques.
  
c) Oficial de 2a. És la persona que, amb iniciativa i responsabilitat restringida, auxilia l'oficial de 1a en les funcions d'aquest, si la importància de l'empresa així ho exigix, té compte de l'organització d'arxius i fitxers, correspondència, liquidacions comercials, mecanògrafs en idioma nacional que prenen al dictat cent paraules per minut, traduint-les correctament i directament a màquina en sis.
  
Queden equiparats a la categoria d'oficial de 2a els operadors de màquines tabuladores que assumixen el maneig i funcionament de les dites màquines, com també els operadors de les màquines bàsiques amb un adequat coneixement de les tècniques precises per a la classificació, interpretació i maneig d'ordres bàsiques en fulls de càlcul i procés de dades.
  
d) Auxiliar. És la persona que, sense iniciativa pròpia, es dedica a operacions elementals administratives i en general a les purament mecàniques, inherents a faenes administratives. Podran així mateix realitzar altres funcions estrictament burocràtiques, com ara les de recompte i anotació d'existències, moviment i comprovació d'estes, etc. Igualment s'enquadren dins d'esta categoria els auxiliars de caixa, que es limiten a la funció d'efectuar cobraments i pagaments per finestreta.
  
e) Aspirant auxiliar. És la persona que, sense iniciativa pròpia, està en procés d'aprenentatge de les faenes elementals administratives i que encara no ha aconseguit la destresa i desimboltura necessàries per a la realització de funcions purament mecàniques de caràcter auxiliar i que necessita supervisió del seu treball.
  
f) Telefonista. Té com a missió estar al càrrec i servici de la central telefònica instal·lada a les dependències de l'empresa, realitza i rep telefonades, anota i transmet avisos. Haurà de posar especial atenció, tant en aquest servici com en les conferències interurbanes que es produïsquen amb les diverses dependències de l'empresa.
  
Se li podrà encomanar la realització de tasques senzilles administratives durant aquells períodes en què la centraleta no requerisca la seua atenció, sempre que foren compatibles amb la seua funció principal.
  
Grup C. Personal comercial o distribució
  
En aquest grup s'enquadren aquells treballadors que tenen com a funció la comercialització, distribució i execució en el punt de venda dels productes de l'empresa.
  
a) Promotor. És aquell treballador la funció del qual és desenrotllar noves oportunitats de negoci amb els clients, donant suport als oficials de 1a prevenda amb noves oportunitats de creixement mitjançant la captació de nous clients, referenciació de nous productes i venda de programes promocionals en els clients actuals.
  
En defecte de l'encarregat de secció/territori podrà suplir-lo en la coordinació de l'equip en la seua absència.
  
b) Oficial de 1a prevenda. És el treballador que amb coneixement i domini de la seua professió s'ocupa de les activitats de venda, promoció i prospecció de vendes dels productes que comercialitza l'empresa. És el representant de l'empresa al territori i els clients assignats, i realitza les següents tasques:
  
- Venda i execució en els punts de venda dels productes de l'empresa, realitzant prospecció de nous clients, procurant en tot moment obtindre les millors posicions per a la venda i noves oportunitats de venda, aplicant les tècniques de merchandising.
  
- Assegurar que els clients són servits d'acord amb allò previst.
  
- Mantindre actius els llibres de ruta i les fitxes de clients.
  
- Recollir els cobraments dels clients realitzant la conciliació diària dels diners cobrats.
  
- Mantenir i conservar el vehicle assignat per l'empresa.
  
- Distribuir personalment els productes de l'empresa als clients en els casos en què és necessari.
  
c) Coordinador de territori. És aquell oficial de 1a prevenda que a les ordres del responsable del grup s'ocupa d'organitzar i planificar les operacions diàries del territori assignat, donant suport a l'equip de vendes en les següents funcions:
  
- Assegurar la cobertura diària i total de l'execució de les rutes, organitzant si cal, rutes d'emergència, cobrint personalment les incidències necessàries.
  
- Coordinar les vacances i baixes de malaltia.
  
- Formar i motivar els treballadors temporals.
  
- Proveir les rutes de tot el material necessari, entregant les eines de vendes, fitxes de clients, material PLV i l'equip necessari per a la realització d'esdeveniments especials.
  
- Participar activament en els processos de solució de problemes i millores de processos essencials per a la bona marxa del negoci.
  
d) Oficial 1a distribuïdor. S'ocupa d'efectuar la distribució i el repartiment del producte als clients de l'empresa, condueix el vehicle que se li assigne, efectua els treballs de càrrega i descàrrega, el cobrament i la liquidació de la mercaderia, informa diàriament els seus superiors de la seua gestió, té compte del manteniment i la conservació del vehicle.
  
e) Oficial 2a. És el treballador que, sense posseir l'especialització i els coneixements exigits per als treballs d'oficial de 1a, executa les tasques corresponents tant en prevenda com en distribució, amb la suficient correcció i rendiment, durant un temps mínim de sis mesos i un màxim de nou mesos.
  
f) Ajudant/Merchandiser. És el que ajuda els oficials en l'execució dels treballs propis d'estos i n'efectua aïlladament altres de menys importància. Auxilia en les operacions de distribució els oficials de 1a i 2a, sempre que no dispose de permís de conduir de primera. Realitza les faenes de reposició dels productes de l'empresa en aquells punts de venda que li siguen assignats, aplicant les tècniques de merchandising, mantenint les zones de venda netes i amb els productes degudament marcats, omplint les prestageries i displays dels punts de venda, utilitzant el material PLV necessari.
  
Grup D. Personal de servicis
  
Inclou aquest grup el personal que executa fonamentalment treballs d'ordre material, mecànic, manteniment de maquinària i repartiment de mitjans, i comprén les següents categories:
  
a) Cap d'equip. És la persona que col·labora amb el seu immediat superior en l'organització del treball d'altres treballadors, amb comandament sobre estos i la responsabilitat consegüent:
  
- Cura de la disciplina, seguretat i higiene del personal que puga tindre a les seues ordres, manteniment, ordre, neteja de les màquines, instal·lacions i dependències, el procés de les quals han de conéixer a la perfecció per a obtindre els adequats rendiments.
  
- Tractament i conservació dels materials, màquines principals i auxiliars i productes acabats.
  
- Vigilància, cura i control de la producció i el seu correcte estibatge, de les càrregues i descàrregues dels vehicles propis i aliens, de la recepció de mercaderies de qualsevol tipus destinades l'empresa.
  
b) Oficial de 1a. Se li encomana la realització dels treballs de caràcter complementari o auxiliar de la indústria, propis de mecànics de taller, mecànics de màquines vending & dispensing, conductors, etc. que executen el seu treball amb la desimboltura i la perfecció que acrediten el coneixement i la pràctica del seu ofici. Realitzen faenes de repartiment dels mitjans necessaris en els punts de venda i esdeveniments especials per a auxiliar el personal comercial.
  
c) Oficial de 2a. Tindran al seu càrrec la cura i el maneig de màquines, com les carretes elevadores per a les quals s'exigix el permís de conduir.
  
Realitzen els treballs que se li encomanen en aquest tipus de servicis amb la suficient pràctica, però sense aconseguir el grau de coneixement i pràctica de l'oficial de 1a.
  
d) Ajudant. Realitzaran les operacions manuals i/o mecàniques necessàries per a la llavada, visualització i transport. Així mateix hauran de realitzar operacions de moviment manual o amb utilització de mitjans mecànics i qualsevol altra missió anàloga.
  
e) Peó. És el treballador que s'ocupa de funcions que volen únicament l'aportació d'esforç físic sense necessitat de preparació o formació especial, i que necessita supervisió del seu treball.
  
Grup E. Personal subaltern
  
Són els treballadors que exercixen funcions que impliquen generalment absoluta fidelitat i confiança per a les quals no es necessita, llevat d'excepcions, més cultura que la primària o reunir els requisits que en cada cas s'assenyalen, però assumint, en tot cas, les responsabilitats inherents al càrrec. Com a tals es troben:
  
a) Ordenança. És el treballador que té al seu càrrec la cura dels locals de l'oficina durant les hores de treball, l'execució d'encàrrecs que se li encomanen dins i fora dels locals de l'empresa, copiar documents a premsa, arreplegada i entrega de correspondència i aquells altres treballs elementals que se li encomanen.
  
b) Porter o vigilant. És el treballador que, d'acord amb les instruccions rebudes dels seus superiors, té compte dels accessos a les dependències de l'empresa, exercint funcions de vigilància i custòdia, tant en l'interior com en l'exterior dels dits locals, prenent nota del moviment de persones i vehicles que es produïsquen a través dels accessos encomanats al seu càrrec.
  
c) Personal de neteja. És el que s'ocupa de la neteja dels locals de l'empresa i aquells altres que per costum no realitza el personal no especialitzat. Tindran també al seu càrrec la llavada, planxada i conservació, si és procedent, del vestuari de treball que es facilite al personal.
  
Article 11. Concurs oposició
  
En els casos en què per a la provisió de vacants o nous llocs calga el concurs oposició, aquest es desenrotllarà d'acord amb la normativa establida en l'Acord Marc per a les Indústries de Begudes Refrescants.
  
Article 12. Revisió de plantilla
  
L'empresa es compromet a estudiar cada any les possibles propostes que respecte a la classificació del personal puguen realitzar els treballadors per ells o a través dels seus representants sindicals.
  
Capítol IV
  
Ingressos, període de prova i cessament
  
Article 13. Ingressos
  
S'establix amb caràcter general que l'edat mínima per a ingressar en l'empresa és la de 18 anys, sense perjudici de la possibilitat excepcional de contractació de majors de 16 anys, amb les limitacions legals establides per a estos casos.
  
La contractació de treballadors es realitzarà amb compliment de les normes legals establides en matèria d'ocupació, i constarà per escrit, amb entrega de la corresponent còpia al treballador.
  
Tindran preferència els treballadors que, com a eventuals, interins, per obra o servici determinat i temporers o de campanya, hagueren prestat els seus servicis en l'empresa dins dels dotze mesos immediatament anteriors, no hagueren sigut objecte d'acomiadament procedent, ni hi hagueren sigut baixa voluntària, llevat que la baixa voluntària es produïra en la data anunciada per l'interessat en subscriure el seu contracte de treball i la dita data haguera sigut acceptada per l'empresa. La preferència s'entendrà per rigorós ordre d'antiguitat entre el d'igual categoria i lloc de treball, respectant-se durant el termini de tres dies naturals, a partir del següent en què s'haguera formulat la petició a l'oficina d'ocupació.
  
Així mateix, s'establix també, en cas d'igualtat entre els sol·licitants, un criteri de preferència a favor dels fills dels treballadors fixos de l'empresa, ja es troben en actiu, jubilats o que hagueren mort, sempre que complisquen els requisits legals i estiguen degudament inscrits a l'oficina d'ocupació.
  
Article 14. Període de prova
  
L'ingrés del personal s'entendrà com a provisional fins que finalitze el període de prova, que serà de:
  
- 14 dies laborables per als treballadors no qualificats el contracte de treball dels quals siga de duració inferior a cinc mesos.
  
- 5 mesos per als tècnics titulats.
  
- 2 mesos per als altres treballadors, inclosos aquells treballadors no qualificats el contracte de treball dels quals siga de duració igual o superior a cinc mesos.
  
La situació d'incapacitat transitòria que afecte el treballador durant el període de prova n'interromp el còmput.
  
Transcorregut el període de prova sense que s'haja produït el desistiment per qualsevol de les parts, el treballador passa a ser fix, eventual, interí, de temporada o qualsevol altra modalitat establida i autoritzada per la llei.
  
Els períodes de prova anteriorment assenyalats s'aplicaran també per a casos d'ascens.
  
Article 15. Cessament
  
En el cas que un treballador volguera cessar en el seu lloc de treball, haurà de notificar-ho per escrit amb una antelació de 14 dies, amb descompte en cas contrari dels dies que no treballaren els indicats.
  
Capítol V
  
Hores extraordinàries, vacances
  
llicències, excedències i trasllats
  
Article 16. Hores extraordinàries
  
Per al personal que treballa a temps es consideren hores extraordinàries aquelles que sobrepassen els horaris establits per a cada època d'any.
  
Quan la Direcció de l'empresa considere que les necessitats del servici ho exigixen, proposarà al personal l'execució d'hores extraordinàries, sent obligatori treballar-les en aquells casos considerats de força major, necessitat inexcusable o avaries de reparació peremptòria que afecten la producció.
  
La iniciativa del treball en hores extraordinàries correspon a l'empresa i la lliure acceptació o denegació al treballador, excepte en els casos citats en el paràgraf anterior.
  
Durant la vigència del present conveni, ambdues parts acorden la realització de les hores extraordinàries que calga per a resoldre problemes productius d'índole estructural, amb respecte, quant al seu nombre, als límits legalment establits.
  
Tindran la consideració d'hores extraordinàries estructurals, les necessàries per absències imprevistes, canvis de torn, manteniment i aquelles el caràcter estructural de les quals es derive de la naturalesa del treball de què es tracta, sempre que no siga possible la seua substitució per contractacions temporals a temps parcial, previstes en la llei.
  
Als efectes previstos en el Reial Decret 1.858/1981, la cotització de les hores extraordinàries que es realitzen pels motius assenyalats en el paràgraf anterior, no sofrirà l'increment addicional comprés en aquella disposició, i l'empresa i la representació dels treballadors haurà de notificar-les mensualment a l'autoritat laboral.
  
Article 17. Vacances
  
Durant la vigència del present conveni, es fixa un període de vacances anuals retribuïdes de 22 dies laborables o la part proporcional que li corresponga, en cas de no portar en l'empresa l'any necessari per al gaudi ple d'aquest dret.
  
El període de vacances, atés el caràcter estacional del nostre sector, no podrà ser gaudit dins dels mesos de campanya, que a estos efectes, comprendrà del 15 de juny al 15 de setembre, excepte en els casos següents:
  
Alacant:
  
Personal comercial: El personal comercial podrà gaudir parcialment les seues vacances en època de campanya, fins a un màxim del 40% d'aquest i durant cinc cicles de 10 dies cada un i dues persones per cicle.
  
Personal administració: El personal d'administració podrà gaudir parcialment les seues vacances durant el període de campanya, fins un màxim del 50% d'aquest per departament en cicles de 10 dies.
  
València:
  
Personal comercial: El personal comercial podrà gaudir parcialment fins un màxim del 50% d'aquest les seues vacances durant la campanya d'estiu en sis cicles de 10 dies cada un i fins un màxim de dues persones per cicle.
  
Personal administració: El 50% del personal d'administració del centre podrà gaudir de 10 dies de vacances durant el període de campanya, sent el màxim d'una persona per torn.
  
En tots els casos estos torns seran rotatius, com també el dret al gaudi de vacances en esta època.
  
Qui encara tenint la possibilitat de gaudir part de les seues vacances en la temporada estival decidira realitzar-les en la seua totalitat en una altra època, podrà gaudir-les sense perdre en cap cas l'ordre establit per a gaudir vacances a l'estiu durant els pròxims anys.
  
Article 18. Llicències i permisos retribuïts
  
El personal afectat pel present conveni tindrà dret a sol·licitar llicència:
  
A) Amb percepció del sou del conveni i plus d'empresa, després de la comunicació prèvia a esta, amb antelació suficient, en qualsevol dels següents casos:
  
1. Per matrimoni del treballador: 16 dies naturals.
  
2. Per mort del cònjuge, pares, pares polítics, fills, germans i iaios: 2 dies naturals.
  
3. Per malaltia greu del cònjuge, pares o fills, o part d'esposa: 2 dies naturals.
  
4. Per trasllat del domicili habitual: 2 dies naturals.
  
5. Pel temps establit per a gaudir els drets educatius generals i de formació professional, en els supòsits i en la forma regulats per la llei.
  
6. Pel temps imprescindible per al compliment d'un deure inexcusable de caràcter públic i personal.
  
7. Per part de filles, o filles polítiques: 1 dia natural.
  
8. Un dia laborable per a la renovació del permís de conduir per a aquells empleats que per al desenrotllament del seu lloc de treball requerisquen del dit permís i conduïsquen un vehicle de l'empresa.
  
9. Un dia laborable per a assumptes personals, que haurà de sol·licitar-se amb quinze dies d'antelació. No podran sol·licitar-se ponts, ni dues persones de la mateixa secció el mateix dia.
  
B) Sense dret a retribució: 1 dia natural per matrimoni de fills, germans i germans polítics.
  
Si els drets a què es referix el paràgraf A), apartats 2 i 3 ocorregueren en una altra província o concorregueren circumstàncies excepcionals, l'empresa podrà ampliar les dites llicències segons circumstàncies, fins a 7 dies naturals. Les llicències anteriorment assenyalades, s'establixen específicament per a les circumstàncies que s'indiquen, i hauran de ser gaudides, per tant, en el moment en què es produïxen les dites circumstàncies, sense que en cap cas puguen ser relegades en una altra ocasió a càrrec d'elles.
  
Article 19. Excedències
  
Podran sol·licitar l'excedència voluntària tots els treballadors fixos en l'empresa, sempre que portaren almenys un any de servici i que els productors que es trobaren en tal situació no excediren del 5% de la plantilla fixa de l'empresa.
  
L'excedència voluntària es concedirà per una sola vegada per un termini no inferior a un any ni superior a cinc, sense dret a pròrroga. El temps en què el treballador romanguera en la dita situació d'excedència voluntària, no serà computable a efectes d'antiguitat ni a cap altre efecte.
  
Sol·licitat l'ingrés, que haurà de fer-se abans que finalitze el termini concedit, serà destinat l'excedent a ocupar la primera vacant que es produïsca d'igual o semblant categoria.
  
Durant la situació d'excedència no té dret el treballador afectat a la percepció de sou ni cap retribució, sense que puga utilitzar esta situació per a prestar servicis en una altra empresa del sector a efectes de competència.
  
Donaran lloc a la situació d'excedència forçosa els casos de nomenament per a càrrec públic o exercici de càrrec sindical, a petició dels treballadors afectats. Per la seua banda l'empresa, en els dos casos referits, podrà exigir l'excedència forçosa del treballador quan li impedisca la dedicació al seu treball habitual.
  
En allò no previst per a esta situació s'aplicarà l'article 46 de l'Estatut dels .Treballadors.
  
Article 20. Trasllats
  
El trasllat d'un treballador des del seu centre de treball de l'empresa a un altre de diferent, podrà realitzar-se a sol·licitud de l'interessat, per necessitats del servici i per mutu acord entre el treballador i l'empresa.
  
Quan el trasllat, després de l'acceptació prèvia per part de l'empresa, s'efectue a sol·licitud de l'interessat, aquella podrà modificar-ne la categoria i retribució si és de nivell inferior en el nou lloc. El trasllat en aquest cas no donarà dret a cap indemnització per les despeses que el canvi de residència origine.
  
Quant als trasllats per mutu acord entre l'empresa i el treballador, caldrà ajustar-se allò que s'ha convingut entre ambdues parts. Si el trasllat és forçós, ambdues parts s'ajustaran al que ordene la normativa legal vigent respecte d'això.
  
Capítol VI
  
Disposicions sindicals
  
Article 21. Afiliació sindical
  
L'empresa respectarà el dret del treballador a la lliure afiliació sindical i no establirà discriminació per la seua militància sindical ni per la manifestació de la seua ideologia política o sindical.
  
Article 22. Drets i garanties sindicals
  
El Comité d'Empresa ostentarà la representació dels treballadors.
  
Els membres del Comité d'Empresa gaudiran d'un màxim de 20 hores mensuals per a l'exercici dels seus càrrecs. Els delegats de personal gaudiran pel mateix concepte 15 hores mensuals.
  
Estes hores mensuals que corresponen als representants sindicals, podran superar-se en els mesos que calga, prenent-les de les no utilitzades durant el mes anterior o anticipades a compte del mes pròxim. Esta acumulació no podrà fer-la conjuntament més d'un terç dels membres del Comité, i en cap cas als mesos de juny, juliol, agost i setembre.
  
Les absències al treball per motius sindicals a càrrec del seu crèdit d'hores pels dits motius, hauran de ser comunicades a l'empresa amb la suficient antelació, amb presentació posterior de justificant de l'ocupació sindical de les hores gaudides.
  
Quant a garanties sindicals, ambdues parts es regiran en esta matèria per allò que en cada moment determinen les normes i disposicions legals.
  
Article 23. Funcions del Comité d'Empresa
  
El Comité d'Empresa en l'àmbit de la seua competència tindrà les funcions que recull l'article 64 de l'Estatut dels Treballadors.
  
Capítol VII
  
Règim econòmic
  
Article 24. Salaris
  
Els salaris que regiran en esta empresa durant el temps de vigència del conveni, són els que hi ha en l'annex 1.
  
Les condicions econòmiques per a 1999 seran les següents:
  
- Increment personal comercial: IPC 98 + 0.20 excepte ajuda menjada que serà IPC 98 + 0.40.
  
- Increment personal no comercial: IPC 98 + 0.40.
  
Article 25. Antiguitat
  
Els treballadors fixos en plantilla amb anterioritat al 31 de desembre de 1985 gaudiran d'augments periòdics en els seus havers en la quantia establida fins a eixe moment:
  
Als 2 anys: 5%.
  
Als 4 anys: 10%.
  
Als 9 anys: 20%.
  
Als 14 anys:35%.
  
Als 19 anys:50%.
  
Als 24 anys:65%.
  
Els treballadors que ingressen en l'empresa com a fixos en plantilla a partir del dia 1 de gener de 1986, encara quan meriten drets d'antiguitat amb anterioritat a la citada data, i per a complir la normativa legal establida respecte d'això en l'article núm. 25 de l'Estatut dels Treballadors, percebran augments periòdics dels seus havers en la quantia i en la forma següents:
  
Als 2 anys: 5%.
  
Als 4 anys: 10%.
  
Als 7 anys: 16%.
  
Als 10 anys:22%.
  
Als 13 anys:25%.
  
Als 16 anys:34%.
  
Als 19 anys:40%.
  
Als 22 anys:46%.
  
Als 25 anys:52%.
  
La base per al càlcul de les seues percepcions per aquest concepte es troba en la taula salarial de l'annex 1.
  
Per al còmput de l'antiguitat es tindrà en compte tot el temps de servici en l'empresa, considerant-se com efectivament treballats tots els mesos o dies en què s'haja percebut un salari o remuneració, bé pels servicis prestats o vacances, llicències retribuïdes i els períodes per baixa per malaltia o accident de treball. Així mateix, seran computables el temps d'excedència forçosa per nomenament de càrrec polític o sindical i la prestació del servici militar obligatori o realitzat de forma voluntària.
  
Es computarà l'antiguitat en raó dels anys de servici prestats a l'empresa, estimant-se per tant el temps prestat durant el període de prova i com a temporer, eventual, interí o contractat per a obres o servicis determinats, quan un productor així contractat passara a ocupar una plaça com a fix.
  
Els augments periòdics començaran a meritar-se a partir del dia 1r del mes en què es complisquen cada un dels seus períodes computables.
  
Article 26. Plus d'empresa
  
Este plus, que té el seu origen en les exigències de la Llei 10/1980, serà d'aplicació a tot el personal afectat pel present conveni, a títol individual pels respectius imports, la quantia dels quals es troba en l'annex 1 d'aquest conveni, pagador en 15,5 mensualitats que corresponen a les gratificacions extraordinàries de juliol, Nadal, beneficis i 15 dies de paga de vacances, establides en els articles 28 i 29 del present conveni.
  
El plus d'empresa es percebrà per mes efectivament treballat, considerant-se a estos efectes com a tals el mes de vacances reglamentàries i les llicències retribuïdes establides en l'article 18 d'aquest conveni, malaltia i accidents, d'acord amb allò que s'ha establit en els articles 33 i 34 del present conveni.
  
Article 27. Prima coordinador de territori
  
Els oficials de 1a prevenda que exercisquen les funcions de coordinador de territori percebran una prima mensual consistent en 17.000 pessetes mensuals, mentre realitzen esta funció.
  
Article 28. Gratificacions extraordinàries
  
S'abonaran les següents:
  
- Paga de juliol.
  
- Paga de Nadal.
  
- Paga de beneficis.
  
La quantia de cada una d'elles serà equivalent a una mensualitat de sou de conveni, més antiguitat i plus d'empresa.
  
El personal ingressat en el transcurs d'any o que cessara dins de l'any en les seues relacions amb l'empresa, percebrà les gratificacions prorratejant el seu import amb relació al temps treballat.
  
Article 29. Paga de vacances
  
Tots els treballadors percebran una borsa de vacances al mes de setembre equivalent a 15 dies del seu sou de conveni, més antiguitat i la part proporcional del plus d'empresa.
  
No obstant això, els treballadors que així ho desitgen, podran sol·licitar una bestreta a compte de la borsa en eixir de vacances en qualsevol mes.
  
Article 30. Plus nocturn
  
El personal que treballe entre les 22 i les 6 hores, percebrà un suplement per treball nocturn, equivalent al 35% del seu salari ordinari, distingint els següents supòsits:
  
1. Qui treballe dins dels indicats límits de temps que no excedisca de quatre hores, percebrà la bonificació només sobre les hores treballades.
  
2. Si les hores treballades en aquest període excedixen de quatre, la bonificació que s'establix es percebrà pel total de la jornada realitzada.
  
D'aquest suplement s'exceptuen aquells treballs que, per la seua naturalesa, han de realitzar-se normalment de nit.
  
Article 31. Hores extraordinàries
  
Les hores extraordinàries realitzades pel personal s'abonaran als imports establits en l'annex 4 d'aquest conveni.
  
Als dits imports cal incrementar el percentatge d'antiguitat que corresponga en cada cas.
  
Article 32. Comissions personal comercial
  
Per a l'any 1998 l'import de les comissions corresponents al personal comercial és el que es troba en l'annex 2 d'aquest conveni.
  
A partir de l'1 de gener de 1999 s'establix un nou sistema de compensació variable en base a incentius que substituïxen i anul·len en la seua totalitat el sistema anterior de comissions en vigor fins al dia 31 de desembre de 1998, i que a continuació s'indica.
  
El personal comercial de prevenda amb una ruta assignada percebrà uns incentius mensuals com a compensació variable en funció del compliment d'uns objectius que s'assignaran a la ruta cada mes, basats en els següents factors:
  
- Volum.
  
- Preu net.
  
- Ratio ruta.
  
- Execució.
  
Cada un dels factors tindrà un pes específic en la consecució del 100% dels incentius:
  
- Volum 50%.
  
- Preu net 20%.
  
- Ratio ruta 10%.
  
- Execució 20%.
  
Els objectius els fixarà el superior durant els tres primers dies laborables de cada mes, en l'imprés creat a l'efecte, i el treballador firmarà el rebut.
  
En el supòsit en què els objectius fixats no foren acceptats en la seua totalitat per alguna de les parts, es podrà demanar la intervenció d'un representant del departament de recursos humans o del superior, i aquest tindrà l'última decisió.
  
En finalitzar el mes es valorarà el compliment dels objectius sobre la base dels factors indicats anteriorment.
  
La quantitat que es fixarà com a base de càlcul dels incentius (base 100%) serà la mitjana aconseguida pels preventistes durant tot l'any 1998 i que es troben donats d'alta el dia 31 de desembre de 1998.
  
La percepció de l'incentiu podrà variar entre el mínim compliment del 70% dels objectius marcats i un màxim del 135%, per a cada un dels factors, i es percebrà l'incentiu en proporció al dit compliment.
  
Article 33. Malaltia
  
L'empresa pagarà als treballadors de la seua plantilla en baixa per incapacitat transitòria derivada de malaltia comuna, des del primer dia, una indemnització fins a aconseguir el 90%, com a màxim del seu sou, antiguitat i plus d'empresa, durant el termini màxim de 12 mesos, prorrogables per altres sis quan es presumisca que durant ells pot el treballador ser donat d'alta mèdica per curació, tot això després de la confirmació prèvia del servici mèdic de l'empresa o facultatiu designat per esta.
  
En cas d'hospitalització, la indemnització a què ens referim en el paràgraf anterior arribarà fins al 100% dels indicats conceptes.
  
Per al personal comercial, a més dels conceptes indicats percebran el 65% de les comissions de la mitjana dels 12 mesos anteriors a la baixa, mentre dure el procés d'incapacitat transitòria.
  
Article 34. Accident de treball
  
L'empresa pagarà als treballadors al seu servici en baixa per accident de treball, una indemnització complementària fins a arribar al 100% dels conceptes anteriorment assenyalats, més la prima corresponent.
  
El personal comercial que es trobe en esta situació percebrà a més a més el 85% de les comissions, segons el criteri indicat en l'article anterior.
  
Article 35. Descompte en producte
  
Durant la vigència d'aquest conveni els treballadors tindran un descompte del 30% en totes les caixes dels productes propis i del 20% en els productes comercialitzats, que adquirisquen en els seus respectius centres de treball.
  
Article 36. Assegurança voluntària d'empresa
  
Tots els treballadors de l'empresa gaudiran de la següent assegurança voluntària d'empresa a càrrec d'esta:
  
Article 37. Ajuda per a menjada
  
S'establix per al personal de vendes i distribució que en el transcurs de la ruta ha d'efectuar la seua menjada, una ajuda consistent en 1.172 pessetes per dia de treball.
  
Article 38. Ajuda per a calçat
  
El personal de venda i distribució percebrà en concepte d'ajuda per a calçat, una assignació de 5.500 pessetes anuals. S'abonarà al mes d'octubre.
  
Article 39. Prima servici tècnic vending-dispensing
  
Esta prima s'establix per al personal del servici tècnic de vending-dispensing que realitze el seu treball a tasca.
  
La quantia d'esta prima es fixa en 30.014 pessetes per al període comprés entre els mesos d'abril i setembre, ambdós inclusivament, i de 15.007 pessetes per a la resta de l'any, d'octubre a març.
  
A partir de l'any 1999 la quantia de la prima es repartirà de la següent manera:
  
Període de març a setembre (7 mesos).
  
Període d'octubre a febrer (5 mesos).
  
Capítol VIII
  
Disposicions addicionals
  
Article 40. Mesures disciplinàries
  
En el cas d'imposició de sancions per part de l'empresa, estes seran comunicades per escrit al treballador, i es donarà compte posteriorment en cas de sancions per faltes molt greus al Comité d'Empresa.
  
Quan el treballador siga requerit per la Direcció de l'empresa per a tractar temes relacionats amb el règim disciplinari, el treballador, si ho sol·licitara, podrà acudir acompanyat d'un dels representants sindicals.
  
Article 41. Puntualitat
  
A fi d'evitar la falta de puntualitat, s'establix que quan un productor arribara al lloc de treball amb retard d'un màxim de dues hores, es descomptarà l'import equivalent al retard. Si és superior a les dues hores, no podrà incorporar-se al seu lloc de treball habitual fins l'endemà, i se li descomptarà, per tant, dels seus havers l'import corresponent a un dia de treball.
  
Article 42. Jubilació anticipada
  
Tots aquells treballadors de l'empresa que voluntàriament volgueren jubilar-se en haver complit els 60 anys d'edat, amb antiguitat superior a 10 anys, tindran un premi per jubilació anticipada, d'acord amb la següent escala:
  
Als 60 anys 12 mensualitats.
  
Als 61 anys 10 mensualitats.
  
Als 62 anys 8 mensualitats.
  
Als 63 anys 6 mensualitats.
  
Als 64 anys 4 mensualitats.
  
Cada mensualitat estarà composta per sou, antiguitat i plus d'empresa.
  
Comissió Paritària: Es constituïx la Comissió Paritària, representativa de les parts negociadores, per a aquelles qüestions que es deriven de l'aplicació o interpretació del present text articulat a la qual sotmetran les parts en primera instància de forma ineludible.
  
Estarà composta per 4 representants de l'empresa elegits per esta, i per 4 representants del Comité elegits entre els seus membres en funció de la seua representativitat.
  
És competència de la Comissió Paritària, la interpretació del conveni i la vigilància d'allò que s'ha pactat, la resolució sobre les qüestions que plantegen les parts, en especial les relatives a:
  
1. Classificació professional.
  
2. Mobilitat funcional.
  
3. Qualsevol altre assumpte que lliurement li sotmeten les parts.
  
Els acords de la Comissió seran aprovats per majoria. En cas que hi haja discrepàncies es podrà recórrer al sistema d'arbitratge voluntari i vinculant per a les parts si així ho aprovara la Comissió Paritària per unanimitat.
  
Contra els acords de la Comissió Paritària es podrà recórrer per les vies legalment establides.
  
Igualment, la Comissió Paritària haurà de resoldre els assumptes que es plantegen en un termini de 30 dies, i si no és així la part podrà utilitzar la via de reclamació davant de l'autoritat laboral competent.
  
Annex núm. 2
  
Taula de comissions 1998
  
Taula comissions preventistes hostaleria i tradicional
  
Alacant Preu caixa València i Gandia
  
De 0 a 900 0,00 De 0 a 900
  
De 901 a 2.200 17,93 De 901 a 2.200
  
De 2.201 a 3.400 20,35 De 2.201 a 3.000
  
De 3.401 a 4.000 21,41 De 3.001 a 3.600
  
Més de 4.000 22,47 Més de 3.600
  
- Les caixes de regal compten en el còmput de caixes venudes.
  
- Equivalència a caixes: tanqueta premix: 4 caixes
  
Bag-in-box: 13 caixes
  
Nota: Els preventistes d'hostaleria i tradicional que per la seua funció (corretorns, etc.) no tinguen assignada una ruta fixa, percebran la mitjana de comissions del grup en el qual estan desenrrotllant el seu treball, sempre que no tinguen un acord especial amb l'empresa.
  
Taula de comissions preventistes alimentació moderna
  
Comissió mensual: 29.974 PTA
  
Incentius mensuals (0-100%): 23.897 PTA
  
Incentius anuals (0-100%): 3.242 PTA
  
Annex núm. 3
  
Dietes any 1998
  
Cap de zona menjada: 2.026 PTA
  
Cap de delegació menjada: 1.798 PTA
  
Cap de grup menjada: 1.798 PTA
  
Preventistes i personal de vending-dispensing
  
Ajuda per a menjada: 1.172 PTA
  
Ajuda per a calçat: 5.500 PTA
  
Prima servici tècnic vending-dispensing
  
Període d'abril a setembre: 30.014 PTA
  
Resta de l'any: 15.007 PTA
  
Annex núm. 4
  
Taula valor hora extraordinària any 1998
  
Administració
  
Oficial 1a 1.676 PTA
  
Oficial 2a 1.522 PTA
  
Auxiliar 1.319 PTA
  
Aspirant auxiliar 1.296 PTA
  
Nota: als imports indicats cal incrementar-los l'antiguitat corresponent a cada una de les categories.
  
Import dia festiu
  
Personal comercial
  
Oficial 1a 12.445 PTA
  
Oficial 2a 10.367 PTA
  
Personal magatzem comercial i servicis
  
Oficial 1a 12.445 PTA
  
Oficial 2a 10.367 PTA
  
Ajudant 8.297 PTA
  
Peó 8.297 PTA
  
Annex número 5
  
Acord Marc per a les Indústries de Begudes Refrescants de 24/6/96
  
Annex número 6
  
Negociació del Conveni Col·lectiu del Centro Mediterránea de Bebidas Carbónicas Pepsico, S.Com.p.A. per a Alacant i València.
  
Acta final
  
Pel Comité d'Empresa
  
Senyor Julio Zanón Pérez
  
Senyor Heliodoro Morillas Arribas
  
Senyor Faustino González Vilas
  
Senyor Manuel García Martínez
  
Senyor Inocente Gomariz García
  
Senyor Andrés Scotto di Tella
  
Senyor Antonio Agulló Linares
  
Senyor Francisco Faus Ruiz
  
Assessor UGT
  
D. José Gimeno Beneyto
  
Per representació de l'empresa
  
Senyor Dolores Sarrión Martínez
  
Senyor Vicente Álvarez Piera
  
Senyor Carlos Penalva Ruiz Paterna (València) a les onze hores del dia 29 de juny de 1998, es reunixen a les oficines del Centro Mediterránea de Bebidas Carbónicas Pepsico, S.Com.p.A, els representants dels treballadors i els representants de l'empresa indicats al marge, constituents de la Mesa Negociadora del Conveni Col·lectiu per a l'empresa citada, tractant els següents temes.
  
1r. Discussió per ambdues parts dels punts de diferència, quedant l'acord final de firma de conveni com es redacta a continuació:
  
- Acord en els articles 1, 2, 3, 4 i 7.
  
- Llicències i permisos:
  
1 dia més per matrimoni
  
1 dia per renovació carnet de conduir.
  
- Període de prova:
  
14 dies laborables per als treballadors no qualificats el contracte de treball del quals siga de duració inferior a 5 mesos.
  
5 mesos per als tècnics titulats
  
2 mesos per als altres treballadors, inclosos aquells treballadors no qualificats el contracte dels quals siga de duració igual o superior a 5 mesos.
  
- Increments any 1998:
  
Personal no comercial: increment 2%.
  
Personal comercial: increment 1,90%.
  
Incentius modern trade: increment 10%.
  
Dietes: increment 3%.
  
- Increments any 1999:
  
Personal no comercial: increment IPC 98 + 0.40
  
Personal comercial: increment IPC 98 + 0.20
  
Dietes: increment IPC 98 + 0.40.
  
- Implantació del sistema d'incentius proposat per l'empresa a 1 de gener de 1999, prenent com a base les comissions aconseguides durant 1998, tenint com a interval de consecució el 70% mínim fins a 135% màxim per cada factor (volum 50%, preu net 20%, ratio ruta 10%, execució 20%).
  
- Prima vending & dispensing: augmentar un mes més (març) al 1999.
  
- Creació d'una comissió d'estudi i anàlisi del sistema d'antiguitat.
  
- Ambdues parts es comprometen a arribar a un acord per a determinar la compensació del coordinador de territori i ADR.